# Reto 1: Inocentes ou culpables?

# Que temos que facer?

En grupos, planificarás a celebración dun xuízo na aula, onde o alumnado representará diferentes papeis (avogado ou avogada, xuíz ou xuíza, testemuñas, xurado…) para xulgar como foi o descubrimento e se as súas consecuencias foron negativas ou positivas para os pobos precolombianos.

# Obxectivo

- Reflexionar sobre o impacto do descubrimento de América e as súas consecuencias para os pobos precolombianos.
- Desenvolver habilidades como o traballo en grupo, a argumentación e o pensamento crítico.

# Organización e preparación

Cada grupo (4-5 persoas) realizará un xuízo no seu propio equipo, onde todos os membros teñen un rol específico e unha postura clara.

Roles dentro de cada grupo:

- Avogado defensor ou avogada defensora: Defende que o descubrimento tivo consecuencias positivas.
- Avog ado acusador ou avogada acusadora: Defende que o descubrimento tivo consecuencias negativas.
- Testemuña 1: Representa un ou unha personaxe que defende a postura positiva (ex.: un soldado español ou unha soldada española, un rei ou unha raíña, unha persoa exploradora).
- Testemuña 2: Representa un ou unha personaxe que defende a postura negativa (ex.: unha persoa indíxena, un sacerdote defensor ou unha sacerdotisa defensora dos pobos).
- Xuíz ou xuíza: Escoita a todas as persoas, controla o tempo e decide o veredicto ao final.

Nota: Se hai menos ou máis de 5 estudantes, o profesor ou profesora pode engadir, eliminar ou combinar roles.

Cada grupo realizará o seu propio xuízo seguindo estes pasos:

## 1. Preparación

Cada grupo traballará de forma autónoma para preparar os seus papeis:

1. Distribución dos roles: Cada estudante elixe ou recibe un rol (avogado ou avogada, testemuña, xuíz ou xuíza).

2. Investigación e preparación:

- Os avogados e as avogadas deben preparar argumentos para defender a súa postura (positiva ou negativa).
- As testemuñas deben crear unha breve intervención explicando quen son, que lles pasou e como se sentiron.
- O xuíz ou a xuíza debe entender como controlar a actividade e preparar preguntas para as testemuñas.

## 2. Representación do xuízo

Cada grupo fará o seu xuízo internamente:

1. Introdución do xuíz ou da xuíza:

O xuíz ou a xuíza do grupo presenta o caso:

- “Estamos aquí para xulgar o descubrimento de América. O avogado defensor ou a avogada defesora e o avogado acusador ou a avogada acusadora presentarán os seus argumentos. Tamén escoitaremos as testemuñas.”
- O xuíz explica as normas:
  - Cada persoa terá 2-3 minutos para falar.
  - Non se pode interromper.

2. Intervención dos avogados e das avogadas:

- Avogado defensor ou avogada defensora: explica por que o descubrimento foi positivo.
- Avogado acusador ou avogada acusadora: explica por que foi negativo.

3. Testemuñas:

- A testemuña que defende a postura positiva conta a súa historia.
- A testemuña que defende a postura negativa conta a súa experiencia.

4. Preguntas do xuíz ou da xuíza:

- O xuíz ou a xuíza pode facer preguntas ás testemuñas para aclarar os seus puntos.

5. Conclusión:

- Cada avogado ou avogada ten 1 minuto para facer unha conclusión final.

6. Decisión do xuíz ou da xuíza:
O xuíz ou a xuíza toma unha decisión: foi positivo ou negativo? Explica o motivo da súa decisión en base a probas e argumentos.

Para guiar o seu veredicto pode usar esta rúbrica.

## 3. Posta en común

Despois de que cada grupo remate o seu xuízo, a clase enteira pode facer unha reflexión conxunta:

Cada xuíz e xuíza comparte co resto da clase cal foi o veredicto no seu grupo e por que.

Preguntas para guiar a reflexión:

- Que argumentos foron os máis convincentes?
- Foi fácil ou difícil defender unha postura concreta?
- Cres que as consecuencias do descubrimento poden ser vistas desde ambos lados?

# Como se avalía o reto?

Rúbrica do Reto 1: Inocentes ou culpables (5x3)
| Alto rendemento | Rendemento medio | Baixo rendemento
--- | --- | --- | ---
Traballo en equipo | O grupo organizouse ben, todas as persoas participaron activamente e respectaron as ideas do resto. (2) | O grupo tivo certa organización, pero algún membro non participou plenamente. (1) | O grupo non se coordinou ben e a participación foi desigual. (0)
Claridade e calidade nos argumentos | Os avogados e as avogadas presentaron argumentos claros, ben estruturados e baseados en información relevante. (2) | Os argumentos foron pouco claros ou carecían de información relevante. (1) | Os argumentos foron confusos ou irrelevantes. (0)
Representación das testemuñas | As testemuñas foron convincentes, creativas e apoiaron os argumentos do grupo. (2) | As testemuñas presentaron información correcta, pero faltoulles profundidade ou conexión co rol. (1) | As testemuñas non cumpriron co seu papel ou non foron convincentes. (0)
Capacidade de refutación e interacción | O grupo respondeu de forma razoada e conectada cos seus argumentos ás preguntas ou réplicas. (2) | Responderon ás preguntas, pero de maneira superficial ou con poucos detalles. (1) | Non foron capaces de responder ou defender os seus argumentos. (0)
Implicación e actitude | Mostrou unha actitude positiva, participou activamente e foi respectuoso ou respectuosa coas demais persoas. (2) | Participou, pero con pouca implicación ou falta de interese. (1) | Mostrou desinterese ou tivo actitudes pouco respectuosas/os. (0)

Elaboración propia. Rúbrica do Reto 1: Inocentes ou culpables (5x3) (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)