# Reto 3: As voces da historia: unha reflexión crítica sobre a cuestión colonial

# Que temos que facer?

Neste reto, o obxectivo é realizar unha reflexión crítica persoal sobre o impacto da cuestión colonial na Historia e na actualidade. Terás que analizar, de forma individual ou en parellas, unha selección de textos con diferentes posturas e de diferentes épocas históricas sobre a cuestión colonial (dende Bartolomé de las Casas a Eduardo Galeano), poñendo en práctica todo o aprendido na unidade didáctica.

Textos seleccionados para o reto 3

# Obxectivos

- Desenvolver unha visión crítica e reflexiva sobre o impacto da colonización tanto no pasado como no presente.
- Analizar fontes históricas e contemporáneas con diferentes perspectivas sobre a cuestión colonial.
- Relacionar os contidos estudados na unidade didáctica coas interpretacións históricas e sociais que ofrecen os textos.
- Expresar opinións persoais ou conxuntas argumentadas baseándose na análise das fontes.
- Potenciar habilidades de lectura comprensiva, análise crítica e expresión escrita e oral.

# Organización e preparación

Este reto é para realizar de forma individual ou en parella. Se escolles traballar en parella, é importante repartir ben o traballo entre as dúas partes.

Para completar o reto con éxito, segue os seguintes pasos:

## 1. Lectura comprensiva

- Tes unha selección de 5 textos escritos por diferentes autores: Bartolomé de las Casas, Felipe Guamán Poma de Ayala, Eduardo Galeano, José de Acosta e Simón Bolívar. Os que acabas de descargar no primeiro apartado desta páxina.
- Cada texto reflicte unha visión distinta sobre a colonización e as súas consecuencias.
- Le os textos con calma e subliña ou anota as ideas que che parezan importantes.

## 2. Análise e reflexión

A continuación, analiza os textos coas seguintes preguntas como guía:

- Que ideas ou posturas defende o autor?
- En que época histórica foi escrito o texto e como afecta isto á súa visión?
- Estás de acordo ou en desacordo coas ideas do texto? Por que?
- Cres que estas ideas seguen sendo importantes na actualidade? Por que?

## 3. Redacción

Baseándote nos textos e nas túas opinións, escribe unha reflexión crítica.
Estas son as indicacións para a reflexión:

- A extensión debe ser dunha páxina.
- Argumenta a túa postura con ideas claras e organizadas.
- Relaciona o que din os textos co que aprendiches na unidade e co impacto que cres que a colonización tivo no presente.

## 4. Revisión

Asegúrate de que a túa reflexión sexa clara, coherente e estea ben redactada e sen faltas ou erros de ortografía.

Se traballaches en parella, revisade xuntos o traballo antes de entregalo.

# Como se avalía o reto?

Rúbrica do Reto 3: As voces da historia (5x3)
| Alto rendemento | Rendemento medio | Baixo rendemento
--- | --- | --- | ---
Comprensión dos textos | Entende perfectamente os textos e identifica as ideas clave con precisión. (2) | Entende os textos de forma xeral, pero non identifica todas as ideas clave. (1) | Mostra unha comprensión limitada ou erros importantes na interpretación dos textos. (0)
Análise crítica | A reflexión inclúe argumentos sólidos, vinculados ao contexto histórico e con opinións ben fundamentadas. (2) | A reflexión presenta opinións ou argumentos, pero faltan detalles ou fundamentación. (1) | A reflexión é superficial, carece de argumentos ou non responde ás cuestións propostas. (0)
Comparación entre textos | Relaciona os textos destacando claramente semellanzas e diferenzas entre as súas perspectivas. (2) | Relaciona os textos, pero de forma xeral ou sen profundidade. (1) | Non compara os textos ou non establece relacións claras entre eles. (0)
Expresión escrita | A reflexión está ben redactada, con linguaxe clara e sen erros relevantes. (2) | A reflexión é comprensible, pero ten erros ou faltan conexións claras entre ideas. (1) | A reflexión é confusa, con moitos erros ou falta de coherencia. (0)
Relación co presente | Establece relacións claras e orixinais entre a colonización e o mundo actual. (2) | Menciona algunhas relacións co presente, pero de forma xeral ou incompleta. (1) | Non establece ningunha relación co presente ou estas son irrelevantes. (0)

Elaboración propia. Rúbrica do Reto 3: As voces da historia (5x3) (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)